# Vedtekter for Buskerudbyen jordvernallianse

**§ 1 FORMÅL**

Foreningen vil gjennom handling og målretta informasjonsarbeid mot media, politikere og opinionen søke å samle bred forståelse og støtte for nødvendigheten av et sterkt vern av matjorda. I dette arbeidet er det viktig å understreke matjordas viktighet for samfunnet. Foreningen jobber for at utbygging skal skje på en bærekraftig og framtidsrettet måte på andre arealer enn matjord.

**§ 2**  **MEDLEMMER**

Buskerudbyen jordvernallianse er en tverrpolitisk og partipolitisk uavhengig interesseorganisasjon.

Både personer og foreninger kan bli medlem. Årsmøtet bestemmer kontingenten.

**§ 3 UTMELDING**

Utmelding av foreningen skal skje skriftlig til styret.

**§ 4 STYRET**

Foreningen ledes av et styre på fem personer, med to varamedlemmer. Styremøter blir avholdt når lederen finner det nødvendig, eller når tre styremedlemmer krever det.

Styrets oppgaver:

1. Konstituere seg (leder velges på årsmøtet).

2. Stå for driften av foreningen.

3. Sørge for å skaffe kontaktpersoner der man finner det nødvendig.

4. Opprette arbeidsgrupper hvis man finner det nødvendig.

5. Sørge for at regnskapet blir forsvarlig ført.

6. Sørge for at det blir ført protokoll fra møtene.

**§ 5 ÅRSMØTET**

Årsmøtet er foreningens høyeste styringsorgan og blir innkalt av styret. Som hovedregel skal årsmøtet avholdes i begynnelsen av november. Innkalling med saksliste skal sendes ut seinest 14 dager før årsmøtet.

Årsmøtet kan bare gjøre vedtak i saker som er nevnt i innkallingen. Saker som ønskes tatt opp, må meldes styret senest 3 uker før årsmøtet.

Årsmøtet skal:

1. Godkjenne innkalling og sakliste.

2. Velge møteleder.

3. Velge 2 medlemmer til å skrive under protokollen sammen med møteleder.

4. Behandle årsmelding.

5. Behandle regnskap.

6. Behandle innkomne saker.

7. Behandle budsjett.

8. Velge leder for ett år. Valg av leder skal foregå skriftlig.

9. Velge 2 styremedlemmer for 2 år og velge 2 vararepresentanter for ett år i nummerorden.

10. Velge ett medlem for tre år til valgkomiteen (som har tre medlemmer og hvor lengstsittende medlem hvert år går ut) og velge ett varamedlem for ett år.

11. Velge 1 revisor for ett år.

Ekstraordinært årsmøte avholdes når styret eller ¼ av medlemmene krever det.

**§ 6 VEDTEKTSENDRINGER**

Vedtektsendringer kan bli gjort i ordinært eller ekstraordinært årsmøte. Det skal stå i innkallinga hva endringen gjelder. Vedtektsendring krever minst 2/3 flertall på årsmøtet.

**§ 7 OPPLØSNING**

Årsmøtet kan oppløse foreningen når det finner det ønskelig. Oppløsning krever 2/3 flertall på årsmøtet.